MATEO 1 | QUEAYA87 Bible | YouVersion\nJesucristopa ñawpaq abuelonkuna\n1Abrahampawan Davidpa mirayninmanta kaq Jesucristopa abuelonkunam kaykuna:\n2Abrahanmi karqa Isaacpa taytan, Isaacñataq Jacobpa taytan, Jacobpas karqa Judapawan wawqenkunapa taytanmi. 3Juda sutiyoq runam karqa Farespapiwan Zarapa taytan, mamanñataqmi karqa Tamar. Faresmi karqa Esrompa taytan, Esromñataqmi Arampa taytan. 4Aranmi karqa Aminadabpa taytan, Aminadabñataq Naasonpa taytan, Naasonpas karqa Salmonpa taytanmi. 5Salmonmi karqa Boozpa taytan, Rahabñataqmi karqa maman. Boozmi karqa Obedpa taytan, Rutñataqmi karqa maman. Obedmi karqa Isaipa taytan. 6Isaimi karqa Rey Davidpa taytan, Davidñataqmi karqa Salomonpa taytan, Salomonpa mamanqa karqa wañukuq Uriaspa warminmi.\n7Salomonmi karqa Roboampa taytan, Roboamñataq Abiaspa taytan, Abiasñataqmi karqa Asapa taytan. 8Asam karqa Josafatpa taytan, Josafatñataq Jorampa taytan, Joramñataqmi karqa Uziaspa taytan. 9Uziasmi karqa Jotampa taytan, Jotamñataq Acazpa taytan, Acazñataqmi karqa Ezequiaspa taytan. 10Ezequiasmi karqa Manasespa taytan, Manasesñataq Amonpa taytan, Amonñataqmi karqa Josiaspa taytan. 11Josiasmi karqa Jeconiaspapiwan wawqenkunapa taytan Israel runakuna Babiloniaman preso pusasqa kasqanku tiempopi.\n12Chay tiempomantañataqmi Jeconias karqa Salatielpa taytan, Salatielñataq Zorobabelpa taytan. 13Zorobabelmi karqa Abiudpa taytan, Abiudñataq Eliaquimpa taytan, Eliaquimñataqmi karqa Azorpa taytan. 14Azormi karqa Sadocpa taytan, Sadocñataq Aquimpa taytan, Aquimñataqmi karqa Eliudpa taytan. 15Eliudmi karqa Eleazarpa taytan, Eleazarñataq Matanpa taytan, Matanñataqmi karqa Jacobpa taytan. 16Mariapa qosan Joseypa taytanmi karqa Jacob, Mariañataqmi karqa Cristowan sutichasqa Jesuspa maman.\n17Chaynaqariki Abrahanmanta Davidkama llapallan miraykunaqa karqa chunka tawayoq miraykunam, Davidmanta Israel runakuna Babiloniaman preso pusasqa kasqanku tiempomantañataqmi karqa chunka tawayoq miraykuna, chayna chunka tawayoq miraytaqmi karqa Babiloniaman Israel runakuna preso pusasqa kasqanku tiempomanta Cristo nacenankamapas.\n18Jesucristopa nacekusqanqa kaynam karqa: Mariam Joseywan casarakunanpaq rimapayasqaña karqa, manaraq kuska kachkaptinkum Maria wiksayakururqa Chuya Espiritupa atiyninwan. 19Joseymi justo runa kasqanrayku Mariata juicioman churayta mana munarqachu, aswanqa upallallam rakikuruyta munarqa. 20Chaynata piensachkaptinmi mosqoyninpi rikuriykurqa Señorpa angelnin hinaspam nirqa:\n—Davidpa miraynin Josey, ama manchakuychu Mariawan casarakuyta, payqa wiksayakurun Chuya Espiritupa atiyninwanmi. 21Qari wawatam wachakunqa, paytam sutichanki Jesuswan, paymi runankunata salvanqa huchankumanta.\n22Tukuy kaykunam pasakurqa Diosmanta willakuqpa kayna nisqan cumplikunanpaq:\n23Doncellam wiksayakuruspan wachakunqa qari wawata.\n“Emanuel” nispam sutichanqaku chay wawata\nKayqa: “Diosmi ñoqanchikwan” ninanmi.\n24Puñusqanmanta rikcharispanmi Josey rurarqa angelpa kamachisqanta hina hinaspam Mariawan casarakurqa. 25Ichaqa manam kuskachu puñurqaku wawan wachakunankama, wachakuruptinñam suticharqa Jesuswan.\nLearn more about Quechua Ayacucho Bible 1987


1 Samuel 14 | Chuya Qellqa | Bibliapi librokuna\n14 Huk punchawmi Saulpa churin Jonatan arman apaq soldadota nirqa: —Chimparuspayá waklaw chimpapi tarikuq Filistea tropakunata atacaramusunchik —nispa. Jonatanqa manam taytanmanqa willarqachu chay piensasqantaqa. 2 Saulmi tiyachkarqa Gabaa llaqtapa colindanpi kaq granado sachapa ukunpi. Paywantaqmi kachkarqa soqta pachak soldadokunapas. 3 Tayta Diospa sacerdotenmi karqa Ahitobpa churin Ahias, payqa sacerdotepa hinakunan efodwan churakusqam kachkarqa. Ahiasqa karqa Icabodpa sobrinonmi, Icabodñataqmi karqa Fineespa churin, Fineesñataqmi karqa Eliypa churin, chay Eliyqariki Silo llaqtapi sacerdotem karqa. Runakunaqa manam yacharqakuchu Jonatanpa pasakusqantaqa. 4 Jonantanmá Filistea tropakunapa kasqanman chayaypi rirqa. Chay pasay munasqan wayqopim kaylaw-waklawpi tarikurqa suytu qaqakuna. Chay huknin qaqapa sutinmi karqa Boses, hukninpa sutinñataqmi karqa Sene. 5 Huknin suytu qaqam karqa Micmas llaqtapa chimpan norte lawpi. Hukninñataqmi karqa Gabaa llaqtapa chimpan surlawpi. 6 Arman apaq soldadotam Jonatan nirqa: —Chimparusunchikyá chay mana señalasqa Filistea tropakunapa kasqanman. Ichapas Tayta Diosqa yanapaykuwachwanchik. Paypa yanapakuyninwanqa pipas vencerunmanmi achka runawanpas otaq aslla runawanpas —nispa. 7 Hinaptinmi arman apaq soldadoñataq nirqa: —Taytáy, tanteasqaykiman hinayá lliwta ruray. Ñoqaqa listom kachkani tukuy rurasqaykipi yanapanaypaq —nispa. 8 Hinaptinmi Jonatanñataq nirqa: —Chaynaqa uyariwayá, wak runakunapa kasqanman chimparuspam paykunawan rikuykachikusunchik. 9 Sichum paykuna niwasunchik: “Suyaykuwayku qamkunapa kasqaykichikman uraykamunaykukama” nispa hinaptinqa paykunapa kasqanman mana seqaspam maymi kasqallanchikpi sayasunchik. 10 Ichaqa sichum paykuna qayamuwasunchik: “Seqamuychik” nispa hinaptinqa seqasunpunim. Chay señalwanmi yachasunchik vencenanchikpaq Tayta Diosqa yanapawasqanchikta —nispa. 11 Iskayninkumá rikuriykurqaku Filistea tropakunaman. Filistea runakunam nirqa: —Kayqayá Hebreo casta runakunaqa lloqsimuchkankuña pakakusqanku uchkukunamanta —nispa. 12 Jonatantawan arman apaq soldadotamá qayarqaku: —¡Seqamuychik kay ñoqaykupa kasqaykuman! ¡Peleaytam yachachisqaykiku! —nispa. Chaymi arman apaqta Jonatan nirqa: —Seqamuy qepayta, paykunataqa Tayta Diosmi Israel casta runakunaman qoykuwanchik —nispa. 13 Jonatanmi tawanpakuykuspanña seqarqa, arman apaqpas qepantam qatirqa. Enemigonkunata Jonatan wichirichimuptinmi qepan riq arman apaqñataq wichimuqkunata wañuchirqa. 14 Chay enemigonkunata wañuchiyta qallaykuspankum manapas parten chakrapi Jonatanwan arman apaq wañurachirqaku yaqa iskay chunka runakunata. 15 Hinaptinmi campamentopi tarikuq Filistea runakuna mancharisqallaña karqaku. Chayna llumpay mancharisqam tarikurqaku chakrapi kaqkunapas. Llumpay manchakuymi yaykururqa tropakunamanpas chaynataq salteaq riq soldadokunamanpas. Aswan mancharisqaraqmi chay runakunaqa rikurirurqaku huk temblor chay punchawpi pasaruptin. 16 Qawananpaq churasqan Saulpa soldadonkunapas rikururqam Filistea tropakunaqa achkallaña kaynaman-waknaman ayqekuchkaqta, chay qawaq soldadokunam kachkarqaku Benjamin ayllupa allpan Gabaa sutiyoq llaqtapi. 17 Chaymi compañaqnin tropanta Saul nirqa: —Chaylla listata pasaychik, pikunam mana kaypi kasqanta yachananchikpaq —nispa. Chaymi listata pasaruptinku Jonatanwan arman apaq soldado mana chaypichu kasqa. 18 Hinaptinmi Ahiasta Saul nirqa: —Diospa baulninta apamuy —nispa. Chay punchawmi Diospa baulninqa tarikurqa Israel runakuna ukupi. 19 Ichaqa sacerdotewan Saul rimachkaptinmi Filistea tropakunapa campamentonpi chaqwakunaqa aswan-aswan mirarurqa chaymi sacerdoteta Saul nirqa: —Amaña apamuyñachu —nispa. 20 Hinaspam Saulqa lliw tropankunata huñuruspan kallparqaku enemigonkupa kasqanman. Llumpay pantay kasqanraykum Filistea tropakunaqa kikinkupuraña wañuchinakuyta qallaykuspanku lliw tukunakururqaku. 21 Ñawpaqmantaraq Filistea runakunawan yachaq Hebreo casta runakunapas paykunawanmi rirqaku guerrapi yanapamunankupaq. Ichaqa paykunaqa Saulpa hinaspa Jonatanpa pusasqan Israel tropakunamanñam hukllawakururqaku. 22 Efrain Orqokunapi pakakuq llapallan Israel runakunapas Filistea runakuna lluptikusqankuta uyariruspankum qatirqaku peleanankupaq. 23 Chay peleom chayarurqa Bet-aven llaqtakama. Chaynatamá Israel casta runakunata Tayta Dios libraykurqa chay punchawpi. Saulpa juramento rurasqanmanta 24 Ichaqa chay punchawmi lliw Israel runakuna llumpay sasachakuypi tarikurqaku. Manamá pipas ima mikuyllatapas malliykurqakuchu. Saulmi llapa runakunata jurachirqa kaynata: —Tardeykuqkamam ama pipas mikunqachu enemigoykunata vengakunaykama. Sichum pipas mikuruspaqa ñakasqam kanqa —nispa. 25 Saulpa llapallan tropankunam chayarurqa monteman, chay montepim miel tarikurqa pampakunapi. 26 Llapa runakuna monteman yaykuruptinmi mielqa puririchkasqa, ichaqa chay juramentota manchakuspankum mana malliyllapas-malliykurqakuchu. 27 Jonatanqa manam uyarirqachu tropankunata taytan jurachisqantaqa chaymi kaspi apasqanpa puntanwan mielta tupqeykuspa soqoykurqa chaymi ñawinpas sumaqtaraq qawarikururqa. 28 Ichaqa huknin soldadonmi payta nirqa: —Taytaykim llapa tropata jurachiwarqaku pipas kunan punchawpi imallapas mikuqqa ñakasqa kananpaq. Chayraykumá runakunapas llumpay pisipasqaña kachkanku —nispa. 29 Hinaptinmi Jonatanñataq nirqa: —Taytayqa nacionninchiktam churarun huk sasachakuyman. Qawawasqaykiman hinam ñawillaypas allintaraq qawarikurun kay mielta malliykuptiy. 30 Maynataraq runanchikkunaqa kallpanchakuykunman karqa enemigonchikkunamanta qechusqanchikta kunan mikuykuspaqa. ¡Maychikataraq Filistea runakunataqa wañurachichwan karqa! —nispa. 31 Chay punchawmi Israel runakuna vencerurqaku Filistea runakunata. Pelearqakum Micmas llaqtamanta qallaykuspa Ajalon llaqtapi tukunankukama. Israel tropakunam ichaqa llumpay pisipasqaña tarikurqaku. 32 Pawaykuspankum enemigomanta qechusqankuta hapikurqaku: ovejakunata hinaspa hatunpas-taksapas vaca-torokunata, pampapi wañurachispankum aychata mikururqaku yawarnintinta. 33 Ichaqa wakin runakunam Saulman willaykamurqaku: —Runakunam Tayta Diospa contranpi huchallikuchkanku, paykunaqa aychatam yawarnintinta mikukuchkanku —nispa. Hinaptinmi Saul nirqa: —¡Qamkunaqa kankichik mana kasukuq runakunam! Tanqamuychik kayman huk hatun rumita 34 hinaspayá kallpaspaykichik runakunata nimuychik: “Aychata yawarnintinta mikuspa Tayta Diospa contranpi ama huchallikunaykichikpaqyá sapakama apamuychik toroykichikta otaq ovejaykichikta chaynapi kikikichik nakaspa mikunaykichikpaq” nispa. Chay tardepunim sapakama apamurqaku bueyesninkuta chaypi nakanankupaq. 35 Saulñataqmi Tayta Diospaq perqarqa huk altarta, chay altarmi karqa Saulpa puntallaraq perqasqan. 36 Saulmi nirqa: —Kunan tutayá hakuchik urayta hinaspayá Filistea runakunapa contranpi peleamuspa tukuy imankuta qechumusun achikyanankama. Amamá chullallatapas puchuchisunchu kawsaqtaqa —nispa. Hinaptinmi llapallanku nirqaku: —Tanteasqaykiman hinayá lliwta ruray —nispa. Hinaptinmi sacerdoteñataq nirqa: —Puntataqa Diostayá tapusunchik —nispa. 37 Hinaptinmi Tayta Diosta Saul tapurqa: —Taytáy ¿risaqkuchu Filistea runakuna wañuchiq icha manachu? ¿Yaqachum Israel runakuna paykunata venceramuymanku? —nispa. Ichaqa Tayta Diosqa manam imallatapas chay punchawpiqa nirqachu. 38 Chayraykum Saul nirqa: —Asuykamuychik kayman tropakunapa lliw kamachiqninkuna hinaptinyá yachasunchik kunanqa imam huchanchik kasqanmanta. 39 ¡Kunanmi ñoqa jurani Israel runakuna salvaq Tayta Diosrayku, chay huchallikuq runaqa churiy Jonatanña kaspapas wañunqapunim! —nispa. Hinaptinmi llapallan runakuna upallalla karqaku. 40 Chaymi llapallan Israel runakunata Saul nirqa: —Llapallaykichik chaylawpi sayaykuychik, ñoqañataq churiy Jonatanwan kaylawpi sayaykusaqku —nispa. Chaymi runakunañataq nirqaku: —Taytáy, tanteasqaykiman hinayá ruray —nispanku. 41 Hinaptinmi Saulñataq Israelpa yupaychasqan Tayta Diosta nirqa: —¿Imanasqataq kay sirvientekimanqa mana rimariwankichu kunan punchawqa? Ñoqa otaq churiy huchallikuruptinqa suerteta qawaptiykuyá lloqsirachiy Urim sutiyoq suerteta. Sichum Israel runakuna huchallikuruptinqa suerteta qawaptiykuyá lloqsirachiy Tumim sutiyoq suerteta —nispa. Hinaptinmi chay suerteqa wichiykurqa Jonatanpa hinaspa Saulpa contranpi chaymi wakin runakunaqa karqa mana huchayoq. 42 Saulmi nirqa: —Kunanñataq suerteyaychik ñoqachus otaq churiy Jonatanchus huchayoq kasqayku yachanaykichikpaq —nispa. Hinaptinmi Jonatanman tuparurqa 43 chaymi churin Jonatanta Saul tapurqa: —Willaykuwayá imam rurasqaykita —nispa. Chaymi Jonatan kaynata nirqa: —Apamusqay kaspipa puntanwanmi malliykurqani mielta ¿chayraykuchum wañusaq? —nispa. 44 Chaymi Saulñataq nirqa: —Jonatán ¡Diosyá llumpa-llumpayta castigawachun sichum qam mana wañuptikiqa! —nispa. 45 Hinaptinmi runakunañataq Saulta nirqa: —¡Manam Jonatanqa wañunmanchu! ¡Payqariki llapallanchik Israel runakunatam libraykuwanchik! Kawsaq Tayta Diosraykum juraniku: Jonatanpaqa huk chukchallanpas manam pampamanqa wichinqachu. Payqa libraykuwarqanchik Diospa yanapakuyninwanmi —nispa. Chaynapimá wañunanmanta Jonatanta librarurqaku llapa runakuna. 46 Saulpas manañam qatirqañachu Filistea runakunata chaymi Filistea runakunaqa ripukurqaku maymi yachanankumanña. 47 Chaynatamá Israel runakunapa reynin kaspan Saulqa gobiernonta takyachirqa, guerrapim pelearqa muyuriqninpi enemigonkunawan, pelearqamá Moab casta runakunawan, Amonpa mirayninkunawan, Edom casta runakunawan, Soba nacionpa reyninkunawan hinaspa Filistea runakunawan. Maymanña peleaq lloqsispapas Saulqa vencemuqpunim. 48 Huk kutipipas tropata huñukuruspanmi vencerurqa Amalec casta runakunata, chaynapimá payqa Israel runakunata librarurqa llapa salteaqkunamanta. 49 Saulpa qari churinkunam karqa: Jonatan, Isui hinaspa Malquisua. Iskaynin warmi churinkunañataqmi karqa: Merabwan Mical. Merabqa karqa Micalpa mayorninmi. 50 Saulpa warminñataqmi karqa Ahinoam, payqa karqa Ahimaaspa churinmi. Llapa tropakunapa kamachiqninñataqmi karqa Abner. Abnerqa karqa Saulpa tion Nerpa churinmi. 51 Saulpa taytan Ciswan Abnerpa taytan Nerqa karqaku Abielpa churinkunam. 52 Rey Saulpa tukuy tiempo kawsanankamam Filistea runakunawan guerra llumpayllaña karqa chaymi Saulqa siemprepuni huñuq kallpasapa valeroso qarikunata.


Daniel 1 CQ12 - Judá nacionpi rey Joacim kimsa wataña - Bible Search\nBabilonia llaqtapi Daniel tarikusqanmanta\n1-Judá nacionpi rey Joacim kimsa wataña kamachikuchkaptinmi, Babilonia nacionpa reynin Nabucodonosor Jerusalén llaqtapa contranpi hamurqa, hinaspam campamentonta llaqtapa muyuriqninpi sayarachirqa.\n2Judá nacionpa reynin Joacimtam, templopi kaq achka serviciokunatawan rey Nabucodonosorman Tayta Dios qoykurqa, hinaptinmi chay reyqa tukuy imata Sinar sutiyuq Babilonia nacionman aparqa, hinaspam idolonpa kapuqninkuna waqaychana wasinman churaykurqa.\n3Chaymantam rey Nabucodonosor palacionpi serviqninkunapa jefen Aspenazta kamachirqa Israel reykunapa mirayninmanta chaynataq ancha reqsisqa runakunapa mirayninmanta jovenkunata pusananpaq.\n4-Paykunaqa kananku: Allin rikchayniyuq, sano cuerpoyuq, tukuy imapas yachaq, allin yachayniyuqkuna hinaspa palaciopi servikunankupaq hinam. Paykunatam yachachinanku Caldea law rimaytawan qellqayta.\n5Rey Nabucodonosorqa kamachikurqataqmi:\nChay akllasqa jovenkunamanmi sapa punchaw qonki ñoqapa mikunayta, tomanqakupas ñoqapa vino tomanaytam. Kimsa wata yachachiptinkum serviqniykunaña kanqaku, nispa.\nTawa jovenkunata reypa palacionman apasqankumanta\n6Chay akllasqa jovenkunawanmi kachkarqa Daniel, Ananías, Misael hinaspa Azarías, paykunaqa Judapa mirayninmi karqaku. 7Paykunatam palaciopi servikuqkunapa jefen suticharurqa: Danielta Beltsasarwan, Ananiasta Sadracwan, Misaelta Mesacwan, Azariastañataq Abed-negowan.\n8Danielmi sonqonpi tantearurqa reypa mikunanwan chaynataq tomanan vinowanpas mana qachachakunanpaq. Chayraykum chay palaciopi serviqkunapa kamachiqninta ruegakurqa chay mikuykunata ama qonanpaq. 9Kikin Diosmi eunucokunapa kamachiqninwan allimpaq qawaykachispan Danielta llakipayarichirqa hinaspam kuyaykachirqa.\n10Chaymi Danielta nirqa:\nÑoqaqa reytam manchakuni, paymi kamachiwarqa imatam mikunaykichiktawan tomanaykichiktapas. Uyaykichikta wakin wiñaymasikichik jovenkunapa uyanmanta ayayasqata rey rikuruspancha qamkunarayku wañurachiwanqa, nispa.\n11Palaciopi servikuqkunapa kamachiqninmi huk mayordomota churarqa Danielmanta, Ananiasmanta, Misaelmanta hinaspa Azariasmanta cuentallikunanpaq. Paytam Daniel nirqa:\n12Ruegakuykim ñoqaykuta pruebawanaykikupaq; chunka punchawyá verdurakunallata mikuchiwayku hinaspa yakullata tomachiwayku 13Chaymantañayá rikchayniykuta reypa mikunanta mikuq jovenkunawan tupanaykachiy, hinaspayá ñoqaykuwan imam tanteasqaykiman hina ruway, nispa.\n14Chaymi chay mayordomoqa imam mañakusqankuta uyariykuspan chunka punchaw pruebarqa. 15Chunka punchaw pasaruptinmi chay jovenkunapa rikchayninqa aswan allinraq karqa reypa mikunan mikuq wakin jovenkunapa rikchayninmantapas. 16Chaynapim chay jovenkunapaq reypa qosqan mikuytawan vinotaqa mayordomoña apakuq, hinaspam paykunamanqa verdurallataña qoq.\n17Diosmi qorqa chay tawa jovenkunaman yachaytawan allin yuyayniyuq kayta, chaynapim tukuy richkaq qellqakunata yacharqaku chaynataq ima yachaykunatapas hayparqaku. Danielqa entienderqataqmi llapa revelacionkunapa hinaspa mosqoykunapa imam ninantapas. 18Reypa qayllanman pusanankupaq punchaw chayaramuptinmi, palaciopi serviqkunapa kamachiqnin, rey Nabucodonosorpa qayllanman jovenkunata pusarqa.\n19Paykunawan rey rimaspanmi, wakin jovenkunapiqa mana hukllatapas tarirqachu Danielta, Ananiasta, Misaelta hinaspa Azariasta hinaqa. Chaynapim paykunaqa reypa serviqninña kanankupaq akllasqa karqaku. 20Imapas yachay kaqkunamantawan entiendena kaqkunamanta rey tapuspanmi paykunata chunka kuti aswan yachayniyuqtaraq tarirqa, nacionninpi layqakunamantapas hinaspa qawaqkunamantapas.\n21Chaynapim Danielqa servikurqa rey Ciro munaychakuyta qallarisqan watakama.


Hechos 17 | Chuya Qellqa | Bibliapi librokuna\n17 Pablowan Silasmi Anfipolis hinaspa Apolonia llaqtanta pasarqaku, hinaspankum chayarurqaku Tesalonica llaqtaman, chaypim karqa judiokunapa huñunakunanku wasi. 2 Chaymanmi Pablo costumbrenman hina sapa samana punchaw riq, kimsa semanapunim chaypi kaq judiokunawan atipanakurqaku. 3 Bibliapi kaqta qawachispanmi yachachirqa Cristopa ñakarinanmantawan wañuruspan kawsarimunanmanta. Kaynatam paykunaman nirqa: —Kay qamkunaman willasqay Jesusqa salvawaqninchik Cristopunim —nispa. 4 Hinaptinmi wakin judiokuna iñikuspanku Pablomanwan Silasman hukllawakurqaku. Diosta yupaychaq Grecia law runakunapas achkallañam iñikurqaku, iñikurqataqmi allin reqsisqa achka warmikunapas. 5 Mana iñiq judiokunañataqmi envidiakuspanku huñururqaku peleayllapi puriq runakunata hinaspam chay llaqtapi hatun chaqwata rurarqaku, Jasonpa wasinman yaykuruspankum Pablotawan Silasta maskarqaku llapa runakunaman entreganankupaq. 6 Mana chaypi tarispankuñataqmi Jasontawan wakin iñiqmasinkunata autoridadkunaman aysarqaku kaynata qayaykachakustin: —Kay runakunaqa llapa llaqtakunatam chaqwanku hinaspam kaymanpas hamurunkuraq. 7 Paykunatam kay Jasonpas wasinpiraq samarachin. Llapallankum Roma reyninchikpa kamachikuyninkunapa contranpi rimachkanku: “Huk reymi kachkan Jesus sutiyoq” nispanku. 8 Autoridadkunam chaypi huñunakuq runakunapiwan chayta uyariruspanku aswanraq alborotarqaku. 9 Hinaptinmi Jasonmantawan wakin iñiqmasinkunamanta qollqeta chaskiruspankuña kachaykurqaku. Pablowan Silas Berea llaqtapi kasqankumanta 10 Hinaptinmi iñiqmasinkuna chay tutalla Pablotawan Silasta Berea llaqtaman ayqechirqaku. Berea llaqtaman chayaruspankum judiokunapa huñunakunanku wasiman yaykuykurqa. 11 Chay Berea llaqtapi kaq judiokunam Tesalonicapi kaqkunamantapas allin educadokuna karqaku. Paykunam gustollawanña Diospa palabranta uyarispanku sapa punchaw Bibliata estudiarqaku: “¿Cheqapchu kay runakunapa willawasqanchik?” nispanku. 12 Chaynapim paykunamanta kaqkuna achkallaña iñikurqaku, iñikurqataqmi Grecia lawmanta kaq achkallaña runakunapas chaynataq decente warmikunapas. 13 Ichaqa Tesalonica llaqtapi kaq judiokunam yacharurqaku Berea llaqtapipas Diospa palabranta Pablo willakusqanta chaymi pasaspanku llapa runakunata umachaspa alborotachirqaku. 14 Hinaptinmi iñiqkuna chaypunilla Pablota lamar qochapa patanman ayqechirqaku, Silaswan Timoteom ichaqa hina Berea llaqtallapi qeparurqaku. 15 Pablowan riqkunam pusarqaku Atenas llaqtaman chaymi paykuna kutiptinku Pablo kunarqa: —Silaswan Timoteo utqayllaman pasamuchunku —nispa. Atenas llaqtapi Pablo kasqanmanta 16 Atenas llaqtapi taytacha-mamachakunata huntallataña Pablo qawaspanmi sonqon nanarisqallaña Silastawan Timoteota suyarqa. 17 Chaymi huñunakunanku wasiman rispa judiokunawan hinaspa Dios adoraq wakin runakunawan rimaq. Sapa punchawtaqmi plazakunapipas haykam tupasqanwan parlaq. 18 Epicuriokunapa yachachisqan chaynataq estoicokunapa yachachisqan qatiqkunam Pablowan atipanakurqaku. Wakinkunam ninakurqaku: —¿Imataraq kay rimaysapa runaqa niwachwan? —nispa. Wakinñataqmi ninakurqaku: —Huk dioskunamantachusmi kay runaqa willakuchkan —nispa. Chaynakunatam rimarqaku Jesusmanta allin noticiata willakuspa kawsarimuymanta Pablo yachachiptin. 19 Chaymi Pablota pusarurqaku huñunakunanku Areopago sutiyoq sitioman. Hinaspankum nirqaku: —Yaqachum willawankikuman mosoq yachachisqaykikunata. 20 Qamqa niwankiku mana haykapipas yachasqaykutam, yachaytam munaniku tukuy chaykunamanta —nispa. 21 Atenas llaqtayoq runakunapas chaynataq chaypi kaq forastero runakunapas mosoq yachaykunata uyarispankum rimayllapi ocupakuqku. 22 Pablom Areopago sutiyoq huñunakunankupa chawpinpi sayaykuspa nirqa: —Atenas llaqtayoq taytakuna, qawasqayman hinaqa dioskuna serviqllañam qamkunaqa kasqankichik. 23 Dioskuna adoranaykichikpi purispaymi tarirurqani perqasqa altarpi kayna qellqasqata “Mana Reqsisqa Diospa Altarnin” niqta. Chay mana reqsistin adorasqaykichik Diosmantayá willaykusqaykichik. 24 —Chay mana reqsisqaykichik Diosmi unancharqa kay pachatawan tukuy ima kaqkunata, paymi hanaq pachapapas hinaspa kay pachapapas dueñon. Payqa yachanpas manam runakunapa rurasqan wasipichu. 25 Manataqmi payqa runamantaqa imatapas necesitanchu, payqa lliwchanchikta kawsachiwaspanchikmi samaytapas hinaspa llapa imakunatapas qowanchik. 26 —Huk runallamantam mirachirqa tukuy hinastinpi kaq runakunata chaynapi enteron kay pachapi yachanankupaq, paymi señalarqa haykapim otaq maypim yachanankupaqpas 27 chaynapi llapchaykachakuq hina maskaspanku Diosta tarinankupaq. Payqa manam karupichu ñoqanchikmantaqa kachkan. 28 Cheqaptaqa paypa yanapakuyninwanmi kawsanchikpas, purinchikpas hinaspa kachkanchikpas. Chaymi takikuna ruraq llaqtamasikichikpas qellqarqa: “Diospa ayllunmi kanchik” nispa. 29 Diospa ayllun kachkaspaqa Diosmantaqa amayá piensasunchu taytacha-mamachakunamanta hinaqa, chaykunaqa runapa piensasqanman hinallam rurasqa kachkan qorimanta, qollqemanta hinaspa rumimanta. 30 Ñawpaq tiempokunapim runakunawan Dios pacienciakurqa mana yachastin huchallikusqankumanta, kunanmi ichaqa llapallan runakunata enteron kay pachapi kamachin huchankumanta wanakunankupaqña. 31 Diosmi akllarun huk runata, paymi akllasqan punchawpi allin arregloman hina kay pachata juzganqa. Chayta llapa runakuna creenankupaqmi chay akllasqan Jesusta Dios kawsarichimurqa. 32 Kawsarimuymanta rimaptinmi wakin uyariqkuna asipayarqaku, wakinñataqmi nirqaku: —Yapañayá chaykunamantaqa willawankiku —nispa. 33 Chaymi Pablo paykunapa chawpinmanta pasakurqa. 34 Aswanqa wakin runakunam payta qatispanku iñikurqaku. Hukninmi karqa Dionisio sutiyoq, payqa karqa Areopago sutiyoq huñunakunankupi autoridadmi, iñikurqataqmi Damaris sutiyoq warmipas chaynataq sapaq runakunapas.


Deuteronomio 1 CQ12 - Kaykunatam Israelpa - Bible Search\n1Kaykunatam Israelpa mirayninkunaman Moisés rimarirqa Jordán mayupa waklawnin intipa qespimunan law chunniqpi, Puka lamar qochapa hanaynin Arabá lawpi chaynataq Parán, Tofel, Labán, Hazerot hinaspa Dizahab llaqtakunapa chawpinpi kachkaptinku. 2Horeb orqomanta Cades-barnea lawkamaqa chunka hukniyuq punchaw puriymi kachkan, chay llaqtaman chayanapaqqa Seir orqontam rina. 3Egipto nacionmanta lloqsimusqankumantam, tawa chunka watapa chunka hukniyuq killapa punta kaq punchawninpi Israelpa mirayninkunaman Moisés willarqa Tayta Diospa kamachisqanman hina.\n4--Chaykunataqa willarqa amorreokunapa reynin Hesbón llaqtayuq Sehonta chaynataq Basán nacionpa reynin Ogta venceruspanñam. Rey Ogqa Edrei llaqtapiwan Astarot llaqtapim munaychakurqa. 5Jordán mayupa waklawnin moabitakunapa allpanpi kachkaptinkum, kay yachachikuykunata Israelpa mirayninkunaman Moisés yachachirqa:\n6Señorninchik Tayta Diosmi Horeb orqopi rimapayawaspanchik kaynata niwarqanchik: “Qamkunaqa unayñam kay orqopi karunkichik.\n7Chaynaqa, muyurispa riychik amorreokunapa yachanan orqokunaman, Arabá lawkunaman, orqokunaman, qechwakunaman, Neguev lawman, lamar qocha lawman, cananeokunapa yachanan lawman, Líbano lawman hinaspa Eufrates hatun mayuman chayanaykichikkama.\n8Ñoqam qoykichik chay allpata, chaynapi yaykuptikichik qamkunapaña kananpaq. Ñoqa Tayta Diosmi chay allpata ñawpaq taytaykichik Abrahamman, Isaacman, Jacobman chaynataq mirayninkunaman qonaypaq juraspay prometekurqani”, nispa.\n9Chay tiempopim kaynata nirqaykichik: “Qamkuna nanachikuytaqa manam sapallayqa atiymanchu. 10Señornikichik Tayta Diosmi llumpayta mirarachisunkichik, chaymi kunanqa cielopi chaskakuna hinaña kachkankichik.\n11Ñawpaq taytanchikkunapa yupaychasqan Tayta Diosyá kunan kasqaykichikmantapas waranqa kutitawanraq mirachisunkichik, hinaspayá prometewasqanchikman hina bendecisunkichik. 12Chaywanpas manam sapallayqa atiymanchu sasachakuynikichik, quejanakuynikichik hinaspa atipanakuynikichik allichaytaqa.\n13Chaynaqa, sapa ayllumantayá allin yachayniyuq allin yuyayniyuq chaynataq ancha reqsisqa runakunata akllaychik, chaynapi kamachiqnikichikta churanaypaq”, nispa.\n14Hinaptinmi qamkunañataq niwarqankichik: “Chay niwasqaykikuqa allinpunim”, nispaykichik.\n15Chaymi sapa ayllumanta allin yachayniyuq chaynataq allin experienciayuq runakunata akllarqani, hinaspaymi kamachiqnikichik kananpaq churarqani, chaynapi waranqa runakunata, pachak runakunata, pichqa chunka runakunata, chunka runakunata kamachinankupaq. Wakintañataqmi sapa aylluta kamachinanpaq churarqani.\n16Juezkunatapas kaynatam kamachirqani: Llapallankuta uyarispaykichikmi, Israelpa mirayninkuna kaptinpas otaq huklaw llaqtayuqkuna kaptinpas allinta arreglankichik. 17Juzgaspaqa amam pimanpas sayapakunkichikchu. Ama manchakuspam wakchatapas aputapas, atiyniyuqta mana atiyniyuqtapas uyarinkichik. Allin arregloqa Tayta Diosmantam hamun. Mana arreglay atisqaykichikkunatam ichaqa arreglanaypaq ñoqaman apamuwankichik, nispa.\n18Tukuy imapas ruwanaykichiktaqa chay tiempopim sumaqta yachachirqaykichik.\nCanaán allpata qawamuq runakunamanta\n19Señorninchik Tayta Diospa kamachiwasqanchikman hinam Horebmanta lloqsimuspa amorreokunapa orqonman rirqanchik, hinaspam rikumusqaykichikpi hinapas chay manchakuypaq chunniqninta hamuspa Cades-barnea lawman chayamurqanchik. 20Chaypim nirqaykichik: “Señorninchik Tayta Diospa qowananchik amorreokunapa yachanan orqokunamanmi chayaramunchik.\n21Señornikichik Tayta Diosmi kay allpata qoykusunkichik, chaynaqa ñawpaq taytanchikkunapa yupaychasqan Tayta Diospa nisqanman hinayá rispaykichik hapimuychik. Amayá manchakuychikchu nitaq hukmanyaychikchu”, nispa.\n22Hinaptinmi hamuspa niwarqankichik: “Allinmi, ichaqa qawamuqkunatayá puntata kacharusun, chaynapi allinta qawamunankupaq. Paykunachiki kutimuspa willawasun maynin rinanchiktapas chaynataq maylaw llaqtakunamanmi yaykunanchiktapas”, nispaykichik.\n23Chay niwasqaykichik allinpaq rikchakapuwaptinmi, qamkunamanta chunka iskayniyuq runakunata, sapa ayllumanta hukta akllarqani.\n24Paykunam orqonta rispanku Escol wayqokama chayarurqaku. Chaymanta pasaspankum lliw allpata qawamurqaku. 25Qawamuspam chay allpapa rurunkunatapas apamurqaku, hinaspam kaynata willawarqanchik: “Señorninchik Tayta Diospa qowananchik allpaqa allinmi kasqa”, nispanku.\n26-Ichaqa mana riyta munaspaykichikmi Señornikichik Tayta Diospa kamachisqanta mana kasukurqankichikchu. 27Hinaspam carpaykichik ukupi kaynata rimapakurqankichik: Tayta Diosqa cheqniwaspanchikmi Egipto nacionmanta hurqomuwarqanchik amorreokunaman qoykuwaptinchik tukuruwananchikpaq.\n28Kunanqa ¿maymantaq risunchik? Chay allpata qawamuq llaqtamasinchikkunam kaynata willakuspa sonqonchikta hukmanyarachin: Chay allpapiqa ñoqanchikmantapas aswan kallpasapa hatunkaray runakunam kasqaku, llaqtakunapa murallankunapas alto-altom kasqa. Hatunkaray Anacpa mirayninkunatapas rikuramunikum, nispanku. “Chay willakuymi pasaypaqta hukmanyarachiwanchik”, nispaykichik.\n29Chaymi nirqaykichik: “Ama hukmanyaychikchu, nitaq paykunataqa manchakuychikchu. 30-31-Ñawpaqninchik riq Señornikichik Tayta Diosmi ñoqanchikpaq peleanqa, payqa imatapas ruwanqa Egipto nacionpi chaynataq chunniqpipas ruwasqanman hinam. Chayamunaykichikkamam tukuy chunniq ñankuna hamusqaykichikpi rikurqankichik, imaynam churinta taytan marqayninpi apamuchkaq hina Señornikichik Tayta Diospas marqayninpi apamususqaykichikta”, nispa.\n32-Chaywanpas Señornikichik Tayta Diospiqa manam hapipakurqankichikchu. 33Payqa ñawpaqnikichiktam rirqa maypim samanaykichikta maskastin. Tutanmi mayninta rinaykichikpaq ninawan achkirqa, punchawñataqmi puyuwan.\nIsraelpaq Tayta Dios piñakusqanmanta\n34Tayta Diosmi tukuy rimapakusqaykichikta uyariruspa piñakururqa, chaymi juraspan nirqa: 35-“Kay mana allin miraykunaqa manam mayqanninkupas ñawpaq taytankuman juraspay qonay sumaq allpataqa rikunqachu.\n36Jefonepa churin Calebmi ichaqa yaykunqa, chaymi payman chaynataq mirayninkunaman chay qawamusqan allpata qosaq. Payqa yaykunqa ñoqa Tayta Diosta tukuy sonqonwan qatiwasqanraykum”, nispa.\n37Qamkunapa huchaykichikmantam ñoqapaqpas Tayta Dios piñakuspa niwarqa: Chay allpamanqa manam qampas yaykunkichu. 38Nunpa churin yanapaqniki Josueymi ichaqa qampa rantikipi yaykunqa, chaynaqa paytayá kallpanchay, paymi chay allpata Israelpa mirayninkunaman qonqa.\n39Qamkunam nirqankichik: “Kay wawa-churikichikkunataqa enemigonchikmi qechuruwasunchik”, nispa. Aswanqa chay mana imapas yachaq warmakunam chay allpamanqa yaykunqaku. Paykunaman qoptiymi chay allpaqa paykunapaña kanqa.\n40Qamkunaqa chunniq lawman muyurispayá kasqallan Puka lamar qocha lawman riychik, nispa.\nMana kasukusqankurayku vencerachikusqankumanta\n41Hinaptinmi qamkuna niwarqankichik: “Diospa contranpim huchallikuruniku, ñoqaykuqa rispaykum peleamusaqku Señorninchik Tayta Diospa kamachiwasqanchikman hina”, nispaykichik. Chaynapim guerrapi peleamunaykichikpaq armaykichikta sapakama hapispa orqokunaman riyta munarqankichik.\n42Hinaptinmi qamkunaman ninaypaq Tayta Dios niwarqa: “Ama guerramanqa richunkuchu, ñoqaqa manam qamkunawanñachu kachkani, chaynapi enemigoykichikpa vencesqan mana kanaykichikpaq”, nispa.\n43Chaynata willachkaptiypas mana kasuwaspaykichikmi Tayta Diospa kamachisqanpa contranpi hoqarikurqankichik, hinaspam qari tukuspa chay orqoman rirqankichik. 44Ichaqa chay orqopi yachaq amorreokunam lloqsiramuspanku Seir orqopi vencerusurqankichik, hinaspam Horma llaqtakama wayliskuna hinaraq qatisurqankichik.\n45Chaymi kutiramuspa Tayta Diospa qayllanpi waqarqankichik, ichaqa manam uyarisurqankichikchu, nitaqmi kaqpaqpas hapisurqankichikchu. 46Chaynapim Cades lawpi unay yacharqankichik.


2 Corintios 1 CQ12 - Diospa munayninman hina - Bible Search\n1-Diospa munayninman hina Jesucristopa apostolnin ñoqa Pablom, wawqenchik Timoteopiwan, Corinto llaqtapi Diospa iglesiaman hinaspa Acaya lawpi kaq iñiqkunaman qellqamuykiku. 2Dios Taytanchikyá Señorninchik Jesucristopiwan kuyakuynintawan, hawkayayninta qosunkichik.\n3Señor Jesucristopa Taytan Diosninchikyá qapaqchasqa kachun, payqa llakipayakuq Taytam hinaspa sonqo tiyachiq Diosmi. 4Paymi tukuy sasachakuyninchikpi kallpanchawanchik, chaynapi ñoqanchikpas sasachakuypi kaqkunata Diospa kallpanchawasqanchikman hina kallpanchananchikpaq.\n5Jesucristoraykum llumpayta ñakarinchik, hina paynintakamallataqmi sinchi kallpanchakuytapas chaskinchik. 6Ñoqayku ñakariptiykuqa qamkunam kallpanchasqa hinaspa salvasqa kankichik, sichum Dios kallpanchawaptinkuqa qamkunapas kallpanchasqa kaspam salvasqa kankichik, chaynapi imaynam ñakarisqaykuta hina, qamkunapas ñakarispaykichik pacienciakuspa allinta takyanaykichikpaq.\n7Qamkunapim llumpayta confiakuniku, yachanikum ñakariqmasiyku kasqaykichikta, yachanikutaqmi llakipayasqamasiyku kasqaykichiktapas.\n8-Wawqe-panillaykuna, Asia lawpi ñakarisqaykumantam yachanaykichikta munaniku. Chaypim hatu-hatun sasachakuypi karqaniku, manaña kallpaykupas kanankama, manañam kawsaytapas piensarqanikuñachu. 9Wañuypa patanpiñam karqaniku, kaykunam ichaqa yachachiwarqaku mana kikillaykupi hapipakuq kanaykupaq, aswanqa wañuqkuna kawsarichiq Diosllamanña hapipakuyta yachanaykupaq.\n10Wañuymantapas Diosmi librawarqaku, paytaqmi qepatapas librawanqaku. Confiakuchkanikutaqmi hamuq punchawkunapipas librawanankuta.\n11Sichum qamkuna ñoqaykupaq Diosta mañakuspa yanapawaptikikuqa. Sichum ñoqaykupaq Diosta achkaq mañakuptinkuqa, achkaqtaqmi Diosmanta graciasta qonqaku tukuy imapas chaskisqaykumanta.\nCorinto llaqtaman Pablopa mana riy atisqanmanta\n12Kaywanmi kusisqa kachkaniku, ñoqaykuqa kay pachapipas chaynataq qayllaykichikpipas allintam kawsarqaniku. Diosmi yanapawarqaku mana engañakuspa payllapaqña kawsanaykupaq, chaynataqa kawsarqaniku manam yachayniyuq kasqaykuraykuchu. 13Cartakuna apachimusqaykuqa manam leespa sasa entiendeychu, aswanqa entiendenaykichikpaq hinallam, ima allincha kanman lliwta entiendeptikichikqa. 14Wakintaqa entienderunkichikñam, Señor Jesuspa kutimusqan punchawmi ñoqaykumanta kusisqa kankichik, chaynallataqmi ñoqaykupas qamkunamanta kusikusaqku.\n15Kay confianzawanmi puntata qamkuna watukuq hamuyta munarqani, chaynapi ristinpas hinaspa kutimustinpas yanapaykunaypaq. 16-Macedonia lawman riq hinam qamkuna watukuykuyta munarqani, chaynataqmi kutimustinpas watukuykuytataq munarqani, chaynapi Judea lawman rinaypaq yanapaykuwanaykichikpaq.\n17Chay piensasqayqa ¿manachum allin karqa? ¿Mana iñiq runa hinachu ruwarqani? ¿Arí, niruchkaspaychu “Manam” nirqani? 18Diosqa sumaqtam yachan qamkunaman imam kaq nisqaykutaqa. 19-Silvanopa, Timoteopa hinaspa ñoqapa qamkunaman willasqay Diospa Churin Cristo Jesusqa manam “Arí” nirqachu nitaq “Manam” nirqachu. Cristopiqa lliwmi “Arí” niylla. 20Paypim Diospa llapallan prometesqankunaqa cumplikun, chaymi Diosta alabaspa Cristo Jesusnintakama “Amén” ninchik.\n21Diosmi ñoqaykutapas chaynataq qamkunatapas Cristopi qaqa hina sayaqta ruwawarqanchik, hinaspam sapaqchawarqanchik payllapaqña kawsananchikpaq. 22Paytaqmi sellowan marcawarqanchik hinaspa Chuya Espiritutapas sonqonchikman garantiata hina qoykuwarqanchik.\n23Ichaqa almayraykum Diosta testigopaq churani, qamkunata llakipayaspaymi Corinto llaqtamanqa manaraq hamurqaniraqchu. 24Ñoqaykuqa manam iñisqaykichikpi munaychakuytachu munachkaniku, munachkanikuqa kusisqa kanaykichikpaq yanapaykuytam, qamkunaqa qaqa hinañam iñisqaykichikpi sayachkankichik.


Josuey 10 | Chuya Qellqa | Bibliapi librokuna\n10 Israel casta runakunam Jerico llaqtata chaynataq reynintapas vencerusqankuman hina vencerurqaku Hai llaqtata chaynataq reynintapas, chaytam yacharurqa Jerusalen llaqtapa reynin adonizedec. Yacharurqataqmi Gabaon llaqtayoqkunaqa Israel casta runakunawan hawkalla kanankupaq contratota rurarusqankutapas chaynataq kuskaña yachasqankutapas. 2 Chaymi Rey Adonisedecqa runankunapiwan anchallataña mancharikururqaku. Gabaon llaqtaqa karqa reypa yachanan hatun llaqta hinaraqmi, Gabaon llaqtaqa Hai llaqtamantapas aswan hatunraqmi karqa, llapallan runankunapas valeroso soldadokunam karqa. 3 Jerusalen llaqtapi Rey Adonisedecmá kacharqa Hebron llaqtapi rey Hohanman, Jarmut llaqtapi Rey Pireanman, Laquis llaqtapi Rey Jafiaman hinaspa Eglon llaqtapi Rey Debirman kaynata nispan: 4 —Hamuychik ñoqaman hinaspa yanapawaychik Gabaon llaqtapi yachaqkunapa contranpi peleananchikpaq. Paykunam Josueywan chaynataq Israelpa mirayninkunawan hawkalla kanankupaq contratota rurarunku —nispa. 5 Huñunakurqakumá Amor casta runakunapa pichqa reyninku. Chay reykunam karqa Jerusalen llaqtapi rey, Hebron llaqtapi rey, Jarmut llaqtapi rey, Laquis llaqtapi rey chaynataq Eglon llaqtapi rey. Paykunamá llapallan tropankunawan pasaspanku peleanankupaq campamentota sayachirqaku Gabaon llaqtapa hichpanpi. 6 Gilgal law campamentopi Josuey kachkaptinmi Gabaon llaqtapi yachaqkuna willachimurqaku kaynata: —Ama dejaruwaspaykikuyá chaylla pasamuy. Hinaspaykiyá kay serviqnikikunata yanapaykuwayku hinaspa salvaykuwayku. Orqo lawpi yachaq Amor casta runakunapa llapallan reyninkum ñoqaykupa contraykupi huñunakaramunku —nispa. 7 Josueymi Gilgal lawmanta pasarqa guerrapaq llapallan soldadonkunapiwan chaynataq llapallan valeroso soldadonkunapiwan. 8 Tayta Diosmi Josueyta nirqa: —Ama manchakuychu, paykunataqa ñoqam makikiman churasaq. Manam mayqanninpas qanwan peleaytaqa atinqakuchu —nispa. 9 Gilgal lawmantamá Josuey pasarqa tukuy tuta chaynapi qonqayllamanta Amor casta runakunata atacamunanpaq. 10 Tayta Diosmi Israelpa mirayninkunapa ñawpaqninpi Amor casta runakunata musparachirqa. Chaymi Israelpa mirayninkuna anchallataña wañurachirqaku Gabaon llaqtapa hichpanpi. Bet-horon llaqtaman riq ñanninta qatispankutaqmi wañuparachirqaku Azeca llaqtaman chaynataq Maceda llaqtaman chayanankukama. 11 Israelpa mirayninkunamanta Amor casta runakuna Bet-horon llaqtapa bajadanta ayqeqkunamanñataqmi Tayta Dios chayarachimurqa cielomanta hatun rumikuna hina runtu parata, chaynataqa chayarachimurqa Azeca llaqtaman chayanankukamam. Chay runtu parawan wañuchisqakunam aswan achka karqaku Israelpa mirayninkunapa espadanwan wañuqkunamantapas. 12 Amor casta runakunata Israelpa mirayninkunaman Tayta Dios entregasqan punchawpim Israel castakuna qawachkaptin Tayta Diosta mañakuspan Josuey kaynata nirqa:Yaw inti, sayaykuy Gabaon llaqtapa altonpi, nispa.Yaw killa, sayaykuy Ajalon qechwapa altonpi, nispa. 13 Intipas sayarurqam enemigonkunamanta vengakunankama.Killapas sayarurqam Israel runakuna vengakunankama. Chayna sucedekusqanmi qellqasqa kachkan Jeserpa libronpi:Intim chawpi punchawpi sayaruspan huk punchawpuni mana seqaykurqachu. 14 Manam chayna punchawqa karqachu ñawpaqtapas nitaq qepatapas. Chay punchawllapim Tayta Dios kasurqa runapa chayna mañakusqanta. Chaynatam Tayta Dios rurarqa Israel castapa favorninpi peleaspan. 15 Josueymi lliw runankunapiwan kutikurqa Gilgal lawpi campamentonkuman. 16 Pichqan reykunañataqmi lluptikuspanku pakakurqaku Maceda law machaypi. 17 Josueymanmi willaykurqaku pichqan reykunaqa Maceda law machaypi pakakusqankuta. 18 Josueymi kamachirqa: —Hatun rumikunata tanqaspa machaypa punkunman churaramuychik, churamuychiktaqyá machay cuidaqkunatapas. 19 Qamkunaqa ama demoraspayá enemigoykichikta qatipaychik llaqtankuman ama yaykunankupaq. Paykunataqa Tayta Diosmi makikichikman churaykun —nispa. 20 Josueymi Israelpa mirayninkunapiwan Amor casta runakunata wañuparachirqaku. Paykunamanta puchuqkunañataqmi yaykururqaku murallasqa llaqtankuman. 21 Israel tropakunañataqmi kutimurqaku sanolla Josueypa kasqan Maceda lawpi campamentoman. Chaymantapunim Israelpa mirayninpa contranpiqa manaña pipas rimarqakuñachu. 22 Josueymi kamachirqa: —Machaypa punkunta kichamuspa horqomuychik chay pichqa reykunata —nispa. 23 Chaynata ruraspankum horqomurqaku machaymanta chay pichqan reykunata otaq Jerusalen llaqtapi reyta, Hebron llaqtapi reyta, Jeremot llaqtapi reyta, Laquis llaqtapi reyta chaynataq Eglon llaqtapi reyta. 24 Chay reykunata pusaramuptinkum Josuey qayarqa Israel llapallan runakunata hinaspam soldadokunapa jefenkunata otaq guerrapi peleaqmasinkunata kamachispan nirqa: —Asuykamuspaykichik kay reykunata matankanpi saruychik —nispa. Paykunam asuykuspanku reykunata matankanpi sarurqaku. 25 Josueymá paykunata nirqa: —Ama manchakuychikchu nitaq hukmanyaychikchu. Kallpanchakuspayá qarinchakuychik. Kaynatam Tayta Dios ruranqa contraykichikpi peleaq llapallan enemigoykichikta —nispa. 26 Chaynata niruspanmi Josuey wañurachirqa reykunata hinaspam pichqa sachakunapi warkurachirqa. Chaypim warkurayarqaku tardeykuqkama. 27 Inti seqaykunanpaq kachkaptinñataqmi Josuey kamachirqa warkusqankumanta horqomuspanku pakakusqanku machayman wischumunankupaq. Chaynata ruraspankumá hatun rumikunata churaramurqaku machaypa punkunman. Chaynam kachkan kay libro qellqasqa kasqan tiempokama. Wakin llaqtakuna vencesqankumanta 28 Josueyqa Maceda llaqtatapas hina chay punchawllapitaqmi vencerurqa. Llaqtatawan reyta atacaspanmi pasaypaqta wañurachirqa, Maceda llaqtapi reytapas Jerico llaqtapi reyta hinam rurarqa. 29 Chaymantañataqmi Josueyqa peleananpaq pasarqa Libna llaqtaman, chaymanqa pasarqa Israel casta llapallan runakunapiwanmi. 30 Chay llaqtatapas reynintintam Tayta Dios entregaykurqa Israel castakunaman. Chaypim espadawan pasaypaqta wañurachirqaku llapallan kawsaqkunata. Libna llaqtapi reytam rurarqa Jerico llaqtapi reyta hina. 31 Josueymi llapallan tropankunawan pasarqaku Libna llaqtamanta Laquis llaqtaman hinaspam campamentonkuta chay llaqtapa hichpanpi sayachirqaku chaypi runakunawan peleanankupaq. 32 Laquis llaqtatapas Tayta Diosqa paykunamanmi qoykurqa. Paykunam vencerurqaku paqarinnintin punchawlla hinaspam wañurachirqaku llapallan chaypi kawsaqkunata Libna llaqtapi kaqkunawan rurasqankuta hina. 33 Gezer llaqtapi Horam sutiyoq reymi rirqa Laquis llaqtata yanapananpaq. Aswanqa Josueymi paytawan chaynataq tropankunata wañurachirqa mana chullatapas puchuspa. 34 Josueymi llapallan Israel tropakunawan pasarqaku Laquis llaqtamanta Eglon llaqtaman. Campamentonkutam chay llaqtapa hichpanpi sayarachirqaku chay llaqtapi runakunawan peleanankupaq. 35 Hina chay punchawllapim venceruspanku espadawan wañurachirqaku llapallan chaypi kawsaqkunata. Chinkarachirqakumá Laquis llaqtapi runakunawan tukuy rarasqankuta hina. 36 Josueymi llapallan Israel tropakunawan pasarqaku Eglon llaqtamanta Hebron llaqtaman chaypi runakunawan peleanankupaq. 37 Chaypipas venceruspankum espadawan wañurachirqaku Hebron llaqtapi reyta chaynataq llapallan llaqtachakunapi kawsaqkunatapas. Mana chullatapas puchuspankum chinkarachirqaku Eglon llaqtapi runakunawan rurasqankuta hina. 38 Josueymi llapallan Israel tropakunawan kutimurqa Debir llaqtaman chay llaqtapi runakunawan peleanankupaq. 39 Vencerurqakum Debir llaqtapi reyta chaynataq llapallan llaqtachankunapi kaqkunatapas. Espadawanmi wañurachirqaku llapallan kawsaqkunata mana chullatapas puchuspa. Imaynatam rurarqaku Hebron llaqtatapas hinaspa Libna llaqtatapas reynintinta chaynallatam rurarqaku Debir llaqtatapas reynintinta. 40 Josueymá wañuchirqa lliw orqokunapi kaqkunata, Neguev lawpi kaqkunata, qechwa law moqokunapi kaqkunata chaynataq orqopa waqtankunapi kaqkunatapas. Wañuchirqakumá reyninkunatapas chaynataq llapallan kawsaqkunatapas mana chullatapas puchuspanku, chaynataqa rurarqaku Israelpa yupaychasqan Tayta Diospa kamachisqanman hinam. 41 Josueymi enemigonkunata wañuchirqa Cades-barnea llaqtamanta Gaza llaqtakama chaynataq Gosen lawmanta Gabaon llaqtakama. 42 Josueymi llapallan chay reykunata huk guerrallawan venceruspan allpankunatapas dueñochakururqa Israelpa yupaychasqa Tayta Dios paykunapa favorninpi peleasqanrayku. 43 Chaymantam Josueyqa kutirqa llapallan tropankunawan Gilgal lawpi campamentoman.


1 Tesalonicenses 1 CQ12 - Ñoqa Pablom, Silvanowan - Bible Search\n1-Ñoqa Pablom, Silvanowan hinaspa Timoteowan kay cartata Tesalónica llaqtapi kaq iglesiaman apachimuykiku, qamkunaqa Dios Taytawan hinaspa Señor Jesucristowanmi huklla kachkankichik. Dios Taytawan Señor Jesucristoyá kuyakuynintawan hinaspa hawkayayninta qamkunaman chaqchurimuchun.\nTesalónica llaqtapi kaq iñiqkunapa allin ejemplonmanta\n2Qamkunamantam tukuy tiempo Diosman graciasta qoniku, sapa mañakuyniykupipas yuyarikikum. 3Yuyarinikutaqmi Dios Taytanchikpa qayllanpi iñiynikichikman hina llamkasqaykichikta, kuyakuynikichikman hina servisqaykichikmanta hinaspa Señorninchik Jesucristorayku ñakarispa qaqa hina sayasqaykichikmantapas. 4Diospa kuyasqan wawqe-paniykuna, yachanikum Dios akllasqan kasqaykichiktaqa. 5Qamkunaman Cristomanta allin noticia willasqaykutaqa manam rimayllachu-rimarqaniku, aswanqa Chuya Espiritupa atiyninwanmi chayamusurqankichik, ñoqaykupas cheqappaq hapispaykum willarqaykiku. Yachasqaykichikpi hinapas qamkunata kuyaspam allinta kawsarqaniku.\n6-Qamkunaqa ñoqaykupa hinaspa Señorninchikpa ejemplontam qatichkankichik, llumpayta ñakarichkaspaykichikpas Diospa palabrantam Chuya Espiritupa kusikuy qosusqaykichikwan chaskirqankichik. 7Chaynapim qamkunaqa Macedonia lawpi hinaspa Acaya lawpi llapallan iñiqkunapaqpas ejemplonña kachkankichik. 8Qamkunamanta qallaykuspam Señorpa palabranqa willakusqa karqa. Chayqa manam Macedonia lawllapichu nitaq Acaya lawllapichu, aswanqa tukuy hinastinpim. Diosman iñisqaykichikmantaqa lliwñam yacharunku chaymi ñoqaykuqa manaña willakunaykuñachu. 9Paykunañam willakuchkanku qamkunaman chayamuptiyku imaynam chaskiwasqaykikuta hinaspa Diosman iñikuspaykichik idolokunata qepanchakuruspa kawsaq cheqap Diostaña servisqaykichikmantapas, 10willakuchkankutaqmi hanaq pachamanta Diospa Churin Jesús kutimunan suyasqaykichiktapas, paytam wañusqanmanta Dios kawsarichimurqa. Paymi hamuq tiempokunapi castigomanta librawasunchik.